作者:顧況
標題:曲龍山歌
內容:曲龍丈人冠藕花，其顏色映光明砂。玉繩金枝有通籍，五嶽三山如一家。遙指叢霄遝靈島，島中曄曄無凡草。九仙傲倪折五芝，翠鳳白麟回異道。石臺石鏡月長明，石洞石橋連上清。人間妻子見不識，拍雲揮手昇天行。摩天截漢何瀟灑，四石五雲更上下。下方小兆更拜焉，願得騎雲作車馬。子欲居九夷，乘桴浮於海。聖人之意有所在，曲龍何在在海中。石室玉堂窅玲瓏，其下琛怪之所產，其上靈棲複無限。無風浪頂高屋脊，有風天晴翻海眼。願逐剛風騎吏旋，起居按摩參寥天。鳳凰頰骨流珠佩，孔雀尾毛張翠蓋。下看人界等蟲沙，夜宿層城阿母家。